和鄰幾聖俞持國雪十八韻依次用
作者：劉敞
朝代：宋

paragraphs: 集霰羣陰結，飛霙萬寓低。
乾坤豁開闢，方域露端倪。
廣宇規茅藉，彫墻築粉泥。
山容包紫翠，壤色變玄黎。
筒葛來従越，冰紈製自齊。
遊歡慰枚馬，獵興助良奚。
飾貌沽珍粹，因方衒角圭。
隙間巇可抵，行際道先迷。
沾服驚遊霧，臨淵怪飲蜺。
調元思暖津，跧伏憫靈蠵。
幾誤烏成鵠，纔分鶴處雞。
慘膚森若竪，墮指酷逾刲。
澤國水還襲，焦原足易棲。
貧儒欣夜誦，季女戚朝儕。
舟楫膠藏壑，驊騮滑踠蹄。
斵冰歌競若，擿埴杖頻攜。
景幸人人得，詩從物物題。
長吟歌真樂，安羨舞前溪。